書米元暉寫蘇黄秦贈元章詩卷後
作者：釋居簡
朝代：宋

paragraphs: 南宮逸蹟直欲飛，元祐諸老嘗品題。
新生之犢未易控，仲由未見孔子時。
紹興天子紆宸思，詔寫前朝斷碑字。
縝密中藏軒豁意，鄉黨篇中見孔子。
坡仙滑稽肆吟謔，獨與黄秦細商畧。
平原太守錐畫沙，柳家新樣元和脚。
顔筋柳骨人不知，有子夜半親傳衣。
換鵝風味超凡調，換羊更索坡仙笑。